แรงงานอยุธยาซัดนายจ้างอ้างค่าเงินแข็งไม่จ่ายโบนัส
สหภาพแรงงานอยุธยาหวั่นนายจ้างฉวยข้ออ้างค่าเงินบาทแข็งไม่ขึ้นเงินเดือนและตัดโบนัสทั้งที่ได้รับผลกระทบเพียงเล็กน้อย เตรียมร่อนหนังสือแจงผู้ว่า 20 ต.ค.นี้หวังคานน้ำหนักข้อมูลจากสภาอุตสาหกรรม
18 ต.ค. 2553

สหภาพแรงงานอยุธยาหวั่นนายจ้างฉวยข้ออ้างค่าเงินบาทแข็งไม่ขึ้นเงินเดือนและตัดโบนัสทั้งที่ได้รับผลกระทบเพียงเล็กน้อย เตรียมร่อนหนังสือแจงผู้ว่า 20 ต.ค.นี้หวังคานน้ำหนักข้อมูลจากสภาอุตสาหกรรม
นายมนัส โกศล ประธานสภาองค์การลูกจ้างพัฒนาแรงงานแห่งประเทศไทย เปิดเผยว่าจากการประชุมสหภาพแรงงานสาขาอยุธยาที่มีกว่า 20 แห่งถึงผลกระทบจากเงินบาทแข็งค่าซึ่งผู้แทนสหภาพแรงงานหลายแห่งได้สอบถามข้อมูลกับนายจ้างทำให้เชื่อว่าผลกระทบเงินบาทแข็งนั้นมีบ้างแต่ไม่มีน้ำหนักมากถึงกับที่จะตัดโบนัสหรือไม่ปรับขึ้นเงินเดือนตามที่ตกลงกับสหภาพแรงงาน
“กระแสเงินบาทแข็งค่าทำให้นักลงทุนมีความเข้าใจคลาดเคลื่อนเป็นสถานการณ์ที่ส่งนายจ้างโหมกระแสฉวยโอกาสนี้ไม่ทำตามข้อตกลง”นายมนัสกล่าว และวันที่ 20 ต.ค.สหภาพแรงงานในเครือข่ายจะร่วมกันยื่นหนังสือต่อนายวิทยา ผิวผ่อง ผู้ว่าราชการจ.พระนครศรีอยุธยาเพื่อให้ข้อมูลที่เป็นการถ่วงดุลกับทางสภาอุตสาหกรรมจ.อยุธยา
นายบรรจง  บุญชื่น ประธานสหภาพแรงงานฮิตาชิ คอมเพรสเซอร์ กล่าวว่าปัญหาค่าเงินบาทแข็งตัวที่ผ่านมายังไม่ชัดเจนว่าค่าเงินบาทจะแข็งตัวยาวนานเท่าไร แต่การให้โบนัสควรคำนึงถึงผลประกอบการในภาพรวมทั้งปีมากกว่าที่จะหยิบยกสถานการณ์ใดสถานการณ์หนึ่งชั่วระยะเวลาสั้นๆ
อีกทั้งสถานประกอบการในอยุธยากว่า 50% ไม่ได้ผลิตเพื่อเพื่อจำหน่ายในตลาดโลกแต่ผลิตให้กับบริษัทแม่ในญี่ปุ่นจึงไม่ได้มีผลกระทบแต่อย่างใด 
นายอุดม ไกรยราช ประธานกลุ่มสหภาพแรงงานอยุธยากล่าวว่ากังวลต่อสถานการณ์ที่นายจ้างจะหยิบยกค่าเงินบาทแข็งเป็นข้ออ้างในการไม่ปฏิบัติตามข้อตกลงที่มีกับสหภาพแรงงาน 
“ผู้ประกอบการในอยุธยาไม่ได้กิจการส่งออกต่างประเทศทั้งหมด บ้างมีตลาดทั้งในประเทศ และต่างประเทศ จึงไม่ได้รับผลกระทบดังที่มีการกล่าวอ้าง ในช่วงวิกฤติแฮมเบอร์เกอร์ที่ผ่านมามีการโหมกระแสว่าเศรษฐกิจพัง นายจ้างฉวยโอกาสลดเงินเดือนและสวัสดิการรวมถึงการเลิกจ้างลูกจ้างจำนวนมากทำให้ลูกจ้างได้รับเดือดร้อน”นายอุดมกล่าว
 
ด้านนายทศพล วังศิลาบัตร ประธานสภาอุตสาหกรรมจ.อยุธยา เปิดเผยถึงผลกระทบค่าเงินบาทที่แข็งตัวทำให้รายได้ของผู้ประกอบลดลงกว่า 10% ทำให้ไม่สามารถจ่ายโบนัสหรือปรับค่าจ้างประจำปีในปลายปีนี้ได้